钦定古今图书集成/理学汇编/字学典/第098卷 > 阮研
## 钦定古今图书集成/理学汇编/字学典/第098卷 > 阮研

按《书断》：“阮研，字文几，陈留人。官至交州刺史。善书。其
行草出于大王，甚精熟。而研筋力最优，时称萧陶等
各得右军一体。其隶则习锺公，风神稍怯。”

按《宣和书谱》：阮研善书，师王羲之，作行草尤卓绝当
时。萧子云、陶弘景辈谓各得羲之之一体。然萧子云
绵弱，终不迨研，至作隶书，则法锺繇，而风神所不及。
袁昂评研书，“如贵胄，失品次丛萃，不能复排突英贤。”
则研之书亦不可谓无利钝也。今御府所藏草书三：
《宰相帖》《欣泰帖》《得书帖》。